Bestuur jou gewas al sit jy 2000km daarvandaan! - Kynoch Fertilizer
NDVI beelde op 'n sirkel koring in die Kaprivistrook.
Gedurende die nasionale staat van inperking het die Kynoch span NDVI beelde gebruik om die koring op 'n plaas in Rundu, Namibië te help bestuur. Deur middel van aanlynvergaderings, video's en die satellietbeelde, kon die bestuurder en sy span verandering en vordering van die koring op sy sirkels dophou en bestuurspraktyke aanpas.
Tydens die virtuele vergaderings het die NDVI beelde as die basis van besprekings gedien want die beelde verander soos wat die gewas vorder. Die voorbeeld wys 'n duidelike verandering in NDVI indeks oor die bestek van 'n paar dae, asook die gedeelte wat vroeg geplant is teenoor die gedeelte wat ongeveer 3 weke later geplant was (helfte naaste aan die pad).
In vergelyking van hierdie twee beelde (Figuur 1 & 2), was die bestuurder aanvanklik bekommerd oor die "agteruitgang" in groen materiaal wat op suidelike gedeelte van die beeld (regs) aangedui word. Met nadere ondersoek het ons agtergekom dat die are begin verskyn het en dat dit die rede vir die verandering was. Wat dus na 'n probleem gelyk het, was eintlik goeie nuus.
Tegnologie in die vorm van die KynoPrecise Toep is 'n handige hulpmiddel in die boer se hande wat hom kan help om sy gewas te bestuur al is hy meer as 2000 km daarvandaan. Hierdie voorbeeld het weereens bevestig dat kundige interpretasie van die inligting, asook verifikasie van die situasie op grondvlak, 'n kritiese rol speel om beskikbare tegnologie ten beste te benut.
NDVI (Near Differential Vegetation Index) beelde op 'n sirkel koring in die Kaprivistrook.
Die sirkel word met 'n Kynoch Program bemes en landboukundig ondersteun. Die gedeelte Suid (verste weg van die pad) is ongeveer 3 weke voor die noordelike gedeelte geplant. Die NDVI Index dui hierdie verandering in groeistadium (aarveskyning) duidelik aan met meer prominente rooi en geel kleure.